EUROPA-KOMMISSIONEN Bruxelles, den 15.6.2016 COM(2016) 416 final MEDDELELSE FRA KOMMISSIONEN TIL EUROPA-PARLAMENTET, DET EUROPÆISKE RÅD OG RÅDET

Fjerde rapport om omfordeling og genbosætning



1Indledning Den fjerde rapport om omfordeling og genbosætning indeholder en opdatering af situationen set i forhold til den sidste rapport fra 15. maj og vurderer de tiltag, der er iværksat fra den 13. maj 2016 til den 14. juni (rapporteringsperioden) af alle de relevante interessenter, for at efterleve de henstillinger, der blev fremsat for at fremskynde gennemførelsen af omfordelings- og genbosætningsordningerne. Siden den 13. maj 2016 er 876 personer ankommet til Grækenland. Dette tal synes at bekræfte den faldende tendens i antallet af migranter, der ankommer på grund af gennemførelsen af EU's og Tyrkiets erklæring. I alt opholder der sig nu mere end 57 000 migranter i Grækenland, ca. 8 450 på øerne og 49 000 på det græske fastland. Ifølge skøn fra FN's Højkommissariat for Flygtninge (UNHCR) tilhører 65 % af dem, der befinder sig på fastlandet (omkring 30 000 personer), en af de nationaliteter, der kan komme i betragtning til omfordeling. I Italien har bedre vejr ført til den forventede stigning i antallet af migranter, der ankommer. Der er ankommet 14 852 personer siden 13. maj, hvilket svarer til en lignende tendens i samme periode i 2015. I den sidste uge af maj nåede antallet af migranter, der ankom til de italienske kyster, helt op på 14 000, hvilket også omfattede en brat stigning i antallet af personer, der tilhører en af de nationaliteter, som kan komme i betragtning til omfordeling (hovedsageligt eritreere, som udgjorde op til 35 % af de nyankomne). Ifølge indenrigsministeriets oplysninger befinder der sig 4 000 eritreere i Italien, som venter på omfordeling. I løbet af rapporteringsperioden er omfordelingen øget sammenlignet med den foregående måned. Yderligere 780 personer er blevet omfordelt, hvilket er mere end dobbelt så mange som i den foregående periode, og det bringer det samlede antal af hidtil omfordelte personer op på 2 280 (1 503 fra Grækenland og 777 fra Italien). Selv om der er tale om fremskridt, ligger det stadig langt under Kommissionen mål, som var at omfordele 6 000 pr. måned. Som beskrevet i de tidligere rapporter er det desuden stadig i store træk de samme medlemsstater, der fortsat har øget omfordelingsindsatsen. Antallet af omfordelingsoverførsler og -tilsagn i Italien er særligt lavt set i lyset af det stigende antal potentielle omfordelingsansøgere, der ankommer til Italien. Overordnet set er fremskridtene med omfordeling derfor stadig ikke tilfredsstillende. Hvad angår genbosætning, er der indtil videre genbosat 7 272 personer ud af de aftalte 22 504 under juli 2015-ordningen - hovedsagelig fra Tyrkiet, Jordan og Libanon. De aftalte tiltag, der er omhandlet i EU's og Tyrkiets erklæring, begyndte kun at blive anvendt fra 4. april, og 511 personer fra Tyrkiet er blevet genbosat i EU under 1:1-mekanismen - heraf 330 siden den sidste rapport. 2Omfordeling 2.1Tiltag i de medlemsstater, der deltager i omfordelingsordningen Fra 13. maj til 14. juni blev der omfordelt yderligere 780 personer, 594 fra Grækenland (til Belgien, Finland, Frankrig, Luxembourg, Nederlandene, Malta, Portugal og Spanien) og 186 fra Italien (til Belgien, Cypern, Finland, Frankrig, Nederlandene, Malta, Portugal, Slovenien, Spanien og Schweiz). Den 9. juni omfordelte Frankrig 139 personer fra Grækenland, og det var et bevis på, at det er muligt at omfordele et stort antal personer på én gang. I alt omfordelte Frankrig 236 personer i rapporteringsperioden. Portugal, som også ønsker at få omfordelingen til at fungere, omfordelte 168 personer i løbet af rapporteringsperioden, Finland 70, Luxembourg 41 og Malta 15, og der fortsættes med regelmæssige månedlige overførsler. Hertil kommer, at der er planlagt 511 omfordelingsoverførsler indtil udgangen af juni fra Grækenland og 6 fra Italien. På trods af stigningen er medlemsstaterne langt fra at efterleve deres tildelinger i henhold til Rådets afgørelser. Vi er næsten nået midtvejs i rådsafgørelsernes gyldighedsperiode, men der er kun gennemført omfordelinger svarende til 2 %. 5 medlemsstater (Østrig, Kroatien, Ungarn, Polen og Slovakiet) har ikke omfordelt en eneste ansøger; 7 (Belgien, Bulgarien, Tjekkiet, Tyskland, Litauen, Rumænien og Spanien) har kun omfordelt 1 % af det tildelte antal; og kun 4 medlemsstater (Finland, Luxembourg, Malta og Portugal) har omfordelt mere end 10 % af deres tildeling. Tiltag, der skal forøge det begrænsede antal tilsagn: Elleve medlemsstater (Bulgarien, Finland, Frankrig, Tyskland, Letland, Luxembourg, Nederlandene, Portugal, Slovakiet (det første tilsagn) Spanien og Rumænien) og et associeret land (Schweiz) har givet 1 955 nye tilsagn om villighed til hurtigt at omfordele personer, der har ansøgt om international beskyttelse (de "formelle tilsagn"). Hovedparten af de formelle tilsagn vedrører omfordelinger fra Grækenland (1 605), mens antallet af formelle tilsagn er særligt lavt for Italien (350). Det samlede antal formelle tilsagn fra de medlemsstater, der deltager i omfordelingen, ligger på 7 731 (2 048 til Italien og 5 683 til Grækenland).

Østrig og Ungarn har endnu ikke givet nogen tilsagn. Hertil kommer, at Polen fortsat anvender en de facto-suspension af omfordelingsproceduren. Endelig giver de fleste medlemsstater indtil videre ikke tilsagn i et omfang, som står i forhold til deres tildeling for hele den periode, der er omfattet af afgørelserne (f.eks. har Kroatien, Tjekkiet, Tyskland, Polen og Slovakiet kun givet tilsagn for 1-2 % af deres tildeling). Tiltag, der skal reducere svartiden i forbindelse med omfordelingsanmodninger: de samme medlemsstater (Finland, Frankrig, Luxembourg, Malta og Slovenien) som i den foregående rapporteringsperiode og Schweiz er de lande, som bestræber sig på at reducere svartiden i forbindelse med omfordelingsanmodninger. De systematiske supplerende sikkerhedsinterview i tilflytningsmedlemsstaterne er hovedårsagen til, at svartiden bliver længere end målet på to uger og endog længere end den frist på to måneder, der er fastsat i rådsafgørelserne vedrørende afslutningen af hele omfordelingsproceduren. Medlemsstaterne bør øge deres kapacitet til at behandle omfordelingsanmodninger og sikre, at sikkerhedsinterview gennemføres på en sådan måde, at fristen på to uger til besvarelse overholdes. Grækenland og Italien er med støtte fra Frontex og Europol ansvarlige for at gennemføre sikkerhedskontrol og sender ikke omfordelingsanmodninger for ansøgere, der giver anledning til sikkerhedsmæssig bekymring. Tilflytningsmedlemsstaterne bør ved bestemmelse af behovet for supplerende sikkerhedsinterview anvende en forholdsmæssig tilgang under hensyn til den kontrol, der allerede er gennemført. Det Europæiske Asylstøttekontor (EASO) gennemfører interview for at påvise potentielle grunde til udelukkelse i forbindelse med registreringen af ansøgninger, og det er en praksis, som kan udvides til at omfatte supplerende elementer, hvis det er nødvendigt. I løbet af rapporteringsperioden har en række medlemsstater (Bulgarien, Tjekkiet, Estland, Letland, Litauen og Slovakiet) afvist omfordelingsanmodninger uden behørig begrundelse eller af andre årsager end dem, der er omhandlet i Rådets afgørelser om omfordeling. De manglende begrundelser for at afvise omfordelingsanmodninger er i strid med Rådets afgørelser om omfordeling og den ånd, der bør præge loyalt samarbejde. Tiltag til at adressere udfordringer vedrørende omfordeling af sårbare ansøgere, bl.a. uledsagede mindreårige: Pr. 31. maj var der ankommet 7 152 mindreårige til Italien ad søvejen i 2016, heraf 6 658 (93 %) uledsagede, og de udgjorde 15 % af de samlede ankomster og en stigning på 170 % sammenlignet med samme periode i 2015. Blandt disse var der 1 021 mindreårige eritreere (hvoraf langt hovedparten var uledsagede) og 32 syrere. Mellem den 1. og den 31. maj ankom der 3 113 uledsagede mindreårige til Italien, heraf 876 eritreere og 4 irakere. Selv om det er ikke muligt at kende antallet af migranter, der ankom i samme periode, rapporterer det nationale center for social solidaritet (EKKA) i Grækenland, at der siden starten af 2016 er henvist 1 609 uledsagede mindreårige til EKKA til indlogering, hvoraf 585 er indlogeret i særligt indrettede faciliteter, og 625 venter på at blive indlogeret. Samtidigt er omfordelingstempoet for uledsagede mindreårige fortsat ekstremt lavt. Siden 13. maj er to uledsagede mindreårige omfordelt fra Grækenland til Luxembourg, hvilket bringer det samlede antal omfordelte uledsagede mindreårige op på 23. Der er planlagt omfordeling af yderligere tre fra Grækenland til Finland den 24. juni. Kun nogle få medlemsstater er parate til at acceptere omfordelingsoverførsler af uledsagede mindreårige, og antallet af pladser, der tilbydes, vil ikke være tilstrækkeligt til at omfordele alle de uledsagede mindreårige, der kan komme i betragtning. Flere medlemsstater bør hurtigt finde pladser til uledsagede mindreårige som led i deres formelle tilsagn. Tiltag, der skal øge migranternes tillid til ordningen: Den internationale organisation for migration (IOM) og EASO har samarbejdet med specifikke tilflytningsmedlemsstater (bl.a. Letland og Rumænien) om fremstilling af informationsmateriale, navnlig videoer, hvor ansøgere, der er blevet omfordelt med succes, fortæller om deres erfaringer. Andre medlemsstater, f.eks. Portugal, overvejer en lignende tilgang. EASO har i samarbejde med Rådets audiovisuelle tjeneste lavet en video om de erfaringer, der er gjort af en syrisk familie, som blev omfordelt til Frankrig. I Italien afprøver IOM muligheden af at gennemføre Skypeopkald mellem omfordelte ansøgere og dem, der skal omfordeles, som led i kulturel oplysning forud for afrejse. Tiltag, der skal styrke EASO's kapacitet til at støtte Italien og Grækenland: EASO's seneste indkaldelse af eksperter til Italien, som offentliggjordes den 28. maj 2016, vedrørte yderligere 35 eksperter. Pr. 6. juni var der modtaget 15 tilbud, og de er under videre drøftelse. Der er i alt udsendt 29 eksperter og 27 kulturformidlere til Italien, og det er ikke tilstrækkeligt til at tage sig af det stigende antal migranter, der forventes at ankomme i løbet af sommermånederne. Der er derfor et presserende behov for flere og længerevarende udsendelser. Hvad angår Grækenland, blev der ved den sidste indkaldelse af eksperter til støtte for omfordelingsordningen i Grækenland anmodet om 62 eksperter. Indtil videre er der udpeget 58 eksperter af medlemsstater og associerede lande. Der er i alt udsendt 39 eksperter og 29 tolke til Grækenland, og det er ikke tilstrækkeligt til at tage sig af det stigende antal sager, der skal behandles, når den omfattende forregistrering er overstået. EASO planlægger derfor at anmode om udsendelse af yderligere 50 eksperter og 50 kulturformidlere. 2.2Grækenlands og Italiens tiltag, herunder centrale punkter i køreplanerne

Grækenland Tiltag, der skal gøre hotspottene fuldt operationelle: Alle hotspottene er nu fuldt operationelle. Tiltag til at fremskynde registrering af migranter og behandling af ansøgninger: Den 8. juni iværksatte den græske asyltjeneste i tæt samarbejde med UNHCR og EASO en omfattende forregistrering, som tog sigte på ca. 49 000 personer, der på nuværende tidspunkt befinder sig i modtagelsesfaciliteter på fastlandet. Projektet forventes afsluttet ved udgangen af juli. Informationsmaterialet er blevet udarbejdet på flere forskellige sprog (engelsk, arabisk, dari, farsi og pashto). To mobile registreringsenheder (én for det sydlige Grækenland og én for det nordlige Grækenland) på hver 60 personer vil bestræbe sig på dagligt at forregistrere 1 400 personer. De mobile registreringsenheder vil operere med blandede team bestående af medarbejdere fra asyltjenesten, udsendt UNHCR- og IOM-personale, EASO-eksperter (16 i alt) og tolke fra ngo'en MetACTION. I alt mere end 260 medarbejdere, der arbejder seks dage om ugen, deltager i denne øvelse. Den meget omfattende forregistrering forventes at lette og fremskynde indgivelsen af ansøgninger om international beskyttelse. Øvelsen vil også supplere den græske asyltjenestes indsats for at forbedre identificeringen af hovedparten af de irregulære migranter, som kan have behov for international beskyttelse på fastlandet (herunder detaljer om nationalitet, alder og sårbarhed) med henblik på at kanalisere dem videre til fire procedurekategorier: omfordelingsprocedure, Dublinoverførsler, national asylprocedure og frivillig tilbagevenden. Det forventes, at mellem 60 og 65 % af de forregistrerede personer tilhører en af de nationaliteter, der kan komme i betragtning til omfordeling. Tiltag, der skal forbedre den græske asyltjenestes registreringskapacitet: Antallet af blandede asyltjeneste-/EASO-registreringsteam blev øget i løbet af rapporteringsperioden og omfatter ud over asyltjenestens personale 9 eksperter i Athen, 7 eksperter i Thessaloniki og 3 eksperter i Alexandropouli, mens EASO-eksperterne og Dublinmedarbejderne begyndte at arbejde i to skift i Athen. For at imødegå sine personalemangler udsendte den græske asyltjeneste den 6. juni 22 medarbejdere til forregistreringen, der skulle fungere som tilsynsansvarlige. De vil samarbejde og lette arbejdet for de 34 kontraktansatte, som er udsendt af UNCHR til asyltjenesten for at arbejde med registrering. Det betyder, at under den meget omfattende forregistrering vil asyltjenestens kapacitet til at behandle ansøgninger om omfordeling forblive stabil med behandling af 150 sager pr. dag, og at den ikke vil øges i overensstemmelse med resultaterne af forregistreringen. Der forventes imidlertid en betydelig forøgelse af sagsbehandlingskapaciteten hen imod slutningen af forregistreringen. Det personale, der på nuværende tidspunkt deltager i øvelsen, vil vende tilbage til at arbejde med behandling af omfordelingsansøgninger. Hertil kommer, at forregistreringen vil forbedre effektiviteten og planlægningen af den efterfølgende procedure for indsendelse af ansøgninger. I forbindelse med forregistreringen vil der blive åbnet en sag direkte i den græske asyldatabase, der gør det muligt for de blandede asyltjeneste-/EASO-registreringsteam at drage fordel af de allerede genererede oplysninger. Det forventes følgelig også, at sammensætningen af de blandede team ændrer sig. På nuværende tidspunkt gør systemet det kun muligt for en sagsbehandler fra den græske asyltjeneste at arbejde med en 1 EASO-ekspert og 1 tolk. Som følge af de effektivitetsforbedringer, der opnås ved hjælp af forregistreringen, forventes det imidlertid, at 1 sagsbehandler fra den græske asyltjeneste kan samarbejde med 5 eller flere EASO-eksperter og derved øge den daglige sagsbehandlingskapacitet betydeligt. Til det formål har EASO tilbudt det græske asylsystem at udsende 50 registreringseksperter (og 50 tolke) øjeblikkeligt for at sikre et smidigt forløb mellem forregistrering og afslutning af proceduren for indgivelse af ansøgninger. Som det fremgår af nedenstående figur er det græske asylsystems kapacitet til at behandle og indgive omfordelingsanmodninger blevet stadigt større. Som angivet i den foregående rapport har antallet af registreringer været modsvaret af en tilsvarende stigning i antallet af tilsagn. Kapaciteten til at indsende omfordelingsanmodninger øges imidlertid meget hurtigere end tilflytningsmedlemsstaternes svar. Forskellen er faktisk blevet større i løbet af rapporteringsperioden Grækenland afsendte i alt 1 481 anmodninger, men der blev kun modtaget 605 nye godkendelser fra tilflytningsmedlemsstaterne. Disse forskellige tempi kan skabe alvorlige flaskehalsproblemer i forbindelse med opfølgningen på den omfattende forregistrering. Mere generelt er der stadig behov for betydelige forbedringer af registreringskapaciteten hos den græske asyltjeneste til at behandle asylansøgninger, der går ud over omfordeling som omhandlet i Kommissionens henstilling til Den Hellenske Republik om specifikke hastende foranstaltninger, som Grækenland skal træffe med henblik på genoptagelse af overførslerne i henhold til forordning (EU) No. 604/2013 (C(2016)3805). Tiltag, der skal forbedre koordineringen og reducere svartiden i forbindelse med omfordelingsanmodninger: Godkendelsen af omfordelingsprotokollen er blevet udskudt indtil den 8. juli for at tage hensyn til de første resultater af den omfattende forregistrering. Til at begynde med blev registreringen foretaget på græsk, og de vigtigste oplysninger blev oversat til engelsk i omfordelingsanmodningsformularen. Registreringsformularerne udfyldes nu af medlemsstaternes eksperter i EASO på engelsk og oversendes derefter i deres helhed til de potentielle tilflytningsmedlemsstater, hvilket gør det lettere for tilflytningsmedlemsstaterne at behandle dem. Tiltag, der skal forbedre modtagelseskapaciteterne i Grækenland: Pr. 10. juni var den samlede modtagelseskapacitet i Grækenland på 50 000 pladser fordelt på midlertidige modtagelsespladser og permanente modtagelsespladser - både til irregulære migranter og personer med potentielt behov for international beskyttelse, som har givet udtryk for, at de vil indgive asylansøgninger eller allerede har gjort det. Det er imidlertid nødvendigt at foretage væsentlige forbedringer af disse faciliteter for at sikre en passende standard. Ud af de 20 000 pladser, der i december 2015 blev tildelt omfordelingsansøgere under UNHCR's udlejningsordning i december 2015, var der pr. 6. juni 6 385 ledige pladser, herunder 1 833 pladser i hoteller/hele bygninger, 3 351 pladser i lejligheder, 908 pladser i Lagadikiacenteret, 165 pladser hos værtsfamilier og 128 pladser i særlige centre for uledsagede mindreårige. Ud over den lange svartid i tilflytningsmedlemsstaterne er det forhold, at omfordelingsansøgerne er spredt ud over hele landet, en af de vigtigste årsager til, at omfordelingen er langsommelig i Grækenland. Grækenland har forpligtet sig til at etablere tre omfordelingscentre (to i landets nordlige del og et stort transitcenter i Attikaregionen) med en kapacitet til at modtage 6 000 ansøgere, som skal centralisere flere skridt i omfordelingsprocessen (f.eks. sundhedstjek, oplysning forud for afrejse, supplerende kontrol eller, hvis det er muligt, notifikationer). UNHCR vedtog på denne baggrund at etablere 6 000 pladser under udlejningsordningen, således at omfordelingscentrene kunne tage imod alle fuldt registrerede omfordelingsansøgere.

Pr. 14. juni var der imidlertid kun et af de tre omfordelingscentre, som de græske myndigheder havde forpligtet sig til at etablere, der var klart, nemlig Lagadikia. Hvad angår de sidste to centre, har de græske myndigheder endnu ikke udpeget passende steder. UNHCR og de græske myndigheder drøfter i øjeblikket udpegning af flere steder, hvor der kan opføres særlige omfordelingscentre, navnlig i Attikaregionen. Det haster meget at få etableret disse omfordelingscentre, hvis det skal undgås at der opstår flere flaskehalsproblemer og operationelle problemer, når den meget omfattende registrering er overstået. Italien Tiltag, der skal gøre hotspottene fuldt operationelle: På nuværende tidspunkt er hotspottene i Pozzallo, Lampedusa, Trapani og Taranto operationelle. I Pozzallo er der behov for yderligere arbejder for, at det kan fungere bedre og for at forbedre arbejdsbetingelserne. I Taranto skal det omgivende hegn gøres højere, og der skal installeres air condition for at sikre en korrekt forvaltning af migrationsstrømmene i denne facilitet. Da der er ankommet et stort antal migranter de seneste dage, er det blevet klart, at den tilgængelige kapacitet i de operationelle hotspot ikke er tilstrækkelig til sommermånederne. Italien bør derfor fremskynde etableringen af de yderligere hotspot, som allerede er bekendtgjort. Da et stort antal migranter ankommer uden for de nuværende hotspot, bør de italienske myndigheder sammen med EU-agenturerne fremskynde etableringen af mobile hotspot, der er operationelle inden sommeren. Den 7. juni 2016 forelagde Kommissionen det italienske indenrigsministerium en liste over forslag til forbedring af hotspot, som var baseret på besøg i disse og input fra EU-agenturerne. Tiltag, der skal forbedre koordineringen: Der er vedtaget standardoperationsprocedurer for italienske hotspot, og de blev videreformidlet til de relevante lokale myndigheder den 17. maj 2016. Der vil blive organiseret informationsmøder vedrørende disse procedurer for de relevante interessenter i alle hotspot (organiseres af det italienske indenrigsministerium i samarbejde med Kommissionen, Frontex, Europol, EASO, UNHCR og IOM). Koordinationen mellem de forskellige italienske myndigheder og aktører i forbindelse med omfordelingen skal imidlertid forbedres, navnlig med hensyn til videresendelse af oplysninger i løbet af de forskellige faser af omfordelingsproceduren. Kommissionen støtter til det formål de italienske myndigheder i fastlæggelsen af en arbejdsgang for omfordelingen med det mål at sikre en hurtig gennemførelse af omfordelingsproceduren. Der vil i dokumentet blive redegjort for hver enkelt aktørs opgaver og fastlagt specifikke frister for hver fase i forbindelse med omfordelingen, herunder tilflytningsmedlemsstaternes frist til at afgive svar, med henblik på at fremskynde omfordelingen. Det forventes, at man på det næste møde for forbindelsesofficererne medio juli vil drøfte et første udkast om arbejdsgangen i forbindelse med omfordeling. Tiltag, der skal forbedre sagsbehandlingskapaciteten i Italien: De italienske myndigheders kapacitet til at registrere og behandle ansøgninger skal øges. I henhold til EASO's rapporter er der et betydeligt antal ansøgere, som venter på at få registreret/indgivet deres ansøgning, og det er et nødvendigt skridt for at kunne blive omfordelt. EASO yder støtte til Italien, men der er behov for flere eksperter til at tage imod det stigende antal ansøgere, der tilhører de nationaliteter, som kan komme i betragtning til omfordeling, når de ankommer til Italien. To nye registreringscentre i Mineo og Taranto har været i brug siden maj 2016. Hertil kommer, at Italien har tre specifikke operationelle omfordelingscentre (Villa Sikania/Agrigento, Bari og Crotone). Det ville være muligt at øge omfordelingscentrenes effektivitet og den generelle effektivitet i forbindelse med registreringen, hvis de mobile team (om nødvendigt blandede team bestående af EASO-eksperter og Questura), kunne registrere og sikre indgivelse af ansøgninger i omfordelingscentrene og andre steder, navnlig i Rom. Tiltag, der skal nedsætte svartiden i forbindelse med omfordelingsanmodninger: Italien fører en meget stram politik med hensyn til ikke at tillade supplerende sikkerhedsinterview fra tilflytningsmedlemsstaternes side. Som følge heraf er der visse medlemsstater, som ikke omfordeler ansøgere fra Italien. Der er behov for smidighed på begge sider: medlemsstaterne skal søge at finde alternativer til sikkerhedsinterview og begrænse deres anmodninger mest muligt (kun til individuelle og berettigede tilfælde), og Italien skal i sådanne begrænsede tilfælde give tilladelse til, at disse interview gennemføres. Hvis man inddrog EASO-eksperter i mere udførlige interview, og hvis de italienske myndigheder sendte en sikkerhedsformular med angivelse af de former for kontrol, som en person har været underkastet i forbindelse med procedurens forskellige faser, og resultatet heraf ville det bidrage til at opbygge tillid og reducere anmodningerne om supplerende interview fra tilflytningsmedlemsstaternes side. Udpegning af en sikkerhedskorrespondent fra den italienske side kunne også lette processen, og Italien og de andre medlemsstater tilskyndes også til hurtigt at indgå bilaterale samarbejdsaftaler eller at anvende andre eksisterende kanaler og instrumenter til politisamarbejde, således at de retshåndhævende myndigheder og Europol kan sammenligne og udveksle fingeraftryksdata for at værne om sikkerheden og bekæmpe kriminalitet. Tiltag, der skal imødegå udfordringer vedrørende omfordeling af sårbare ansøgere og uledsagede mindreårige: Der er endnu ikke fastlagt specifikke procedurer til at lette omfordelingen af uledsagede mindreårige. Dette er på vej til at blive en central prioritet, også fordi de - ligesåvel som andre sårbare grupper - bør behandles som en prioritet i overensstemmelse med Rådets afgørelser om omfordeling, og fordi et stigende antal uledsagede mindreårige fra Eritrea ankommer til Italien. Tiltag, der skal øge migranternes tillid til ordningen og forebygge tilbagetrækning af ansøgninger: I de indledende omfordelingsfaser ønskede de potentielle kandidater ikke at komme ind under ordningen - til dels på grund af manglende tillid. Situationen har ændret sig i betydelig grad. Ifølge rapporter fra EASO, UNHCR og organisationer, der forvalter de forskellige C.A.R.A.-modtagelsescentre (centro di accoglienza richiedenti asilo), hotspottene og omfordelingscentrene, ønsker næsten alle dem, der kan komme i betragtning til omfordeling, at deltage i ordningen. Denne tillid er imidlertid skrøbelig og procedurens længde og mulige problemer med modtagelsesbetingelserne i tilflytningsmedlemsstaterne kan let underminere ordningens troværdighed og sætte en stopper for denne tendens.

2.3Kommissionens og EU-agenturernes tiltag Europa-Kommissionen Kommissionen har ydet fortsat støtte til Italien og Grækenland i marken. Kommissionen har organiseret specifikke møder for at tage hånd om flaskehalsproblemerne i forbindelse med omfordelingen af uledsagede mindreårige og har for nyligt gennemført flere besøg i Italien for at finde mulige måder, hvorpå man kan sætte fart i omfordelingsoverførslerne for at nå op i det samme tempo som i Grækenland. Kommissionen samarbejder fortsat med det nederlandske formandskab for Rådet om udarbejdelse af et spørgeskema til identifikation af medlemsstaternes sikkerhedsbekymringer og måder, hvorpå man kan adressere dem. Kommissionen har ydet betydelig finansiel støtte til Grækenland for at understøtte landets bestræbelser for at bringe dets asylsystem i overensstemmelse med EU-normerne. Den 20. maj blev der fra fonde på området indre anliggender (Asyl-, Migrations- og Integrationsfonden (AMIF) og Fonden for Intern Sikkerhed (ISF)) tildelt 56 mio. EUR til henholdsvis de græske myndigheder (13 mio. EUR), IOM (13 mio. EUR) og UNHCR (30 mio. EUR) med henblik på at øge de græske myndigheders kapacitet til at registrere nyligt ankomne migranter og behandle deres asylansøgninger, mens Kommissionen den 24. maj tildelte 25 mio. EUR i finansiel nødhjælp (AMIF) til EASO for at øge dets kapacitet til at støtte de græske myndigheder. Med denne seneste finansieringsbistand har Kommissionen siden begyndelsen af 2015 ydet finansiel nødhjælp på i alt 262 mio. EUR fra fonde på området indre anliggender (AMIF og ISF) - enten direkte til de græske myndigheder eller gennem EU-agenturer og internationale organisationer, der opererer i landet. Som led i overvågningen af gennemførelsen af Rådets afgørelser om omfordeling har Kommissionen endelig givet udtryk for bekymring over for de medlemsstater, der endnu ikke har opfyldt deres forpligtelser, og det vil den blive ved med. Det Europæiske Asylstøttekontor Tiltag til at sætte fart i omfordelingsprocessen og øge registreringskapaciteten i Grækenland og Italien: EASO har øget sin støtte til den græske asyltjeneste i rapporteringsperioden ved at øge antallet af medlemsstatseksperter fra 24 til 39. 19 eksperter støtter registreringsprocessen direkte gennem fælles sagsbehandling. Én ekspert støtter Dublinenheden, og 18 er involveret i oplysning og forvalter to direkte telefonlinjer samt står for oplysning i lejrene med hensyn til registrering, omfordeling og Dublinprocedurer. Det har været nødvendigt at udskyde en planlagt forøgelse af personalet med yderligere 18 eksperter fra medlemsstaterne for at bistå med registrering, da asyltjenestepersonalet i et vist omfang deltager i forregistreringen. For at forhindre, at der opstår et efterslæb med registreringen, når forregistreringen er overstået, er det stadig EASO's plan at øge sin støtte til registreringsprocessen. EASO har aflagt besøg i Grækenland for at se på mulighederne for yderligere at støtte matchningsprocessen (som tager sigte på at matche ansøgerne med bestemte medlemsstater) og formulerede anbefalinger for at fremme den. I Italien har EASO udsendt 29 ud af de 61 eksperter, der er anmodet om fra medlemsstaterne og associerede lande: 6 eksperter i hotspottene, 5 eksperter i to mobile team (baseret i Rom og Catania), 12 eksperter i omfordelingscentre og 6 eksperter i Dublinenheden i Rom. EASO har også udsendt 48 kulturformidlere (for arabisk, tigrinsk og kurdisk) til støtte for omfordelingsprocessen (pr. 6. juni var der udsendt 36 kulturformidlere). EASO-asylstøtteteamene har udarbejdet en beredskabsplan, der er godkendt af de italienske myndigheder. Denne plan, som skal anvendes til at forvalte den forventede stigning i antallet af migranter, der ankommer, omfatter supplerende støtteforanstaltninger, der skal gennemføres for at sikre, at omfordelingsprocessen kan fortsætte i et passende tempo. I henhold til denne plan vil der være behov for 74 supplerende EASO-eksperter. EASO fortsætter også med at anvende en fleksibel tilgang ved hjælp af mobile team, selv om der er behov for at styrke de mobile team i Catania og Rom på grund af stigningen i antallet af migranter, der ansøger om omfordeling. Der vil være behov for yderligere rekruttering, når de nye hotspot er taget i brug i overensstemmelse med de planer, der er bekendtgjort af de italienske myndigheder. 3Genbosætning På grundlag af oplysninger fra de deltagende stater blev 7 272 migranter genbosat indtil den 10. juni 2016 som led i genbosætningsordningen af 20. juli 2015 i 19 stater, der deltager i genbosætningsordningen, (Østrig, Belgien, Den Tjekkiske Republik, Danmark, Finland, Frankrig, Tyskland, Island, Irland, Italien, Liechtenstein, Litauen, Luxembourg, Nederlandene, Norge, Portugal, Sverige, Schweiz og Det Forenede Kongerige). Et flertal af de stater, der deltager i ordningen, meddelte, at deres genbosætningsindsats primært, men ikke udelukkende, er rettet mod syrere, der opholder sig i Jordan, Libanon og Tyrkiet. Medlemsstaterne bør fremover overveje muligheden af at inkludere genbosætning fra de identificerede prioriterede lande.

Antallet af genbosættelser fra Tyrkiet stiger fortsat i takt med, at medlemsstaterne afslutter deres vurderinger af sager, der henvises til dem fra Tyrkiet via UNHCR. Siden 4. april 2016 er 511 syrere blevet omfordelt fra Tyrkiet under genbosætningsdelen af 1:1-ordningen. Der er også flere medlemsstater, der deltager aktivt i ordningen. Siden den sidste statusrapport er der ud over Finland, Tyskland, Litauen, Nederlandene og Sverige også gennemført genbosætninger i Italien, Luxembourg og Portugal. Rådet er i et tæt samarbejde med Kommissionen, EASO, UNCHR og IOM ved at fastlægge standardprocedurer for anvendelse af en frivillig humanitær indrejseordning med Tyrkiet, der skal aktiveres, når den irregulære indrejse i EU fra Tyrkiet hører op eller i det mindste er reduceret mærkbart og varigt. Teksten blev forelagt Tyrkiet den 7. juni med henblik på at afslutte forhandlinger ved månedens udgang. Rådet har på COREPER-niveau godkendt det forslag, der blev lagt frem af Kommissionen den 21. marts 2016 med henblik på at tilvejebringe flere genbosætningsmuligheder eller andre former for lovlig indrejse fra Tyrkiet ved ændring af Rådets afgørelse (EU) 2015/1601 af 22. september for at omfordele ansøgere om international beskyttelse fra Italien og Grækenland, men Europa-Parlamentets udtalelse om afgørelsen foreligger endnu ikke. Europaparlamentsmedlemmet Ska Keller (ordfører) fremlagde et forslag til udtalelse for LIBE-udvalget den 26. maj, og fristen for ændringer blev fastsat til den 9. juni. Visse medlemsstater har givet udtryk for en forventning om, at man når frem til en aftale om forslaget hurtigst muligt. 4Vejen frem Grækenland står fortsat over for en humanitær krise, der kræver en hurtig og fuld gennemførelse af de forpligtelser, medlemsstaterne har indgået i Rådets afgørelser om omfordeling. Hvad angår Italien, er der i forhold til de forventede sæsonbestemte migrationsmønstre sket stigninger, der har været markante over korte perioder med flere samtidige ankomster af store antal migranter, og det peger frem mod en hurtig stigning i antallet af personer, der ansøger om omfordeling. Det anerkendes i Det Europæiske Råds konklusioner, at der er tale om en nødsituation, og der opfordres til en hurtigere omfordeling. Opfordringerne fra stats- og regeringscheferne skal følges op med en målrettet lokal indsats fra de kompetente nationale tjenesters side. Kommissionen anerkender de fremskridt og den indsats, der er gjort, og som afspejles i den øgede omfordeling. De resultater, der er opnået, står imidlertid endnu ikke mål med de opfordringer, som er fremsat, og med omfanget af de udfordringer, man står over for. Kommissionen vurderede i sin første rapport om omfordeling og genbosætning, at der bør gennemføres mindst 6 000 omfordelinger pr. måned. Sommermånederne bliver et kritisk tidspunkt for omfordelinger. Grækenland har indledt en hurtig forregistrering, som vil fremskynde identifikation og fuld registrering af migranter, der ansøger om omfordeling. Grækenland er nødt til at øge sin sagsbehandlingskapacitet for at undgå at skabe flaskehalsproblemer efter gennemførelsen af forregistreringen, således at ansøgerne kan indgive deres ansøgninger hurtigst muligt, oprette de supplerende omfordelingscentre og omfordele migranter, der er berettiget hertil. Den markante forøgelse af omfordelingsansøgerne i Italien (4 000 eritreere, der skal omfordeles), som er et resultat af bedre informering og en stigning i antallet af migranter, der er berettigede til omfordeling, kræver, at de italienske myndigheder hurtigt styrker deres hotspot og deres sagsbehandlingskapacitet. Italien bør også fastlægge specifikke procedurer, der gør det muligt at omfordele uledsagede mindreårige og at forbedre deres indlogeringsforhold. Hvad angår medlemsstaterne, bør de reagere hurtigt ved at øge antallet af tilsagn, foretage omhyggelig planlægning af omfordelingsoverførsler for de kommende seks måneder og reducere behandlingstiden for omfordelingsanmodninger (herunder ved at begrænse supplerende sikkerhedskontrol til specifikke og behørigt begrundede tilfælde). Grækenland og Italien vil også få behov for mere støtte fra medlemsstaterne med hensyn til udsendelse af EASO-eksperter for at øge registreringen, og disse bør udsendes i mindst seks måneder.